En oplysningskampagne fra Sex og Samfund skal gøre de unge klogere på sex, og nogle af de sygdomme der kan følge med. Tirsdag og onsdag slår de sig løs i Skagen.

Sex & Samfund og medicinalfirmaet Meda indleder nu sommerkampagnen "SexLivRedder 2011", som skal skabe opmærksomhed om de tabulagte kønsvorter og dermed mindske de unges risiko for at blive smittet, det skriver skagensavis.dk I denne uge indtager SexLivReddere fra Sex & Samfund derfor strande ved Skagen og uddeler flyers med et gratis kondom og information om kønsvorter. - De unge skal have en fed sommer. Det indbefatter bl.a. at dyrke sikker sex, så de undgår at blive smittet med f.eks. kønsvorter. De unge skal informeres om, at deres livskvalitet - ikke mindst på det seksuelle område - forringes markant, hvis de bliver smittet med kønsvorter, fortæller projektkoordinator Søren Ingemann Zinck fra Sex & Samfunds kampagneafdeling. Cirka 30 procent af alle unge er smittet med HPV-vira, som kan føre til kønsvorter.